Diari Oficial de la Generalitat Valenciana


Sumari del DOGV 7056, del 28-06-2013 (2013/6298)

Notificació de l'acord de la Comissió Territorial d'Urbanisme de Castelló de 5 de juny de 2013, relatiu a l'execució de sentència en relació amb la modificació puntual número 5 del Pla especial de protecció del centre històric de Segorbe.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7056

Data del DOGV
:   28-06-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/6298


Organisme emissor
:   Conselleria d'Infraestructures, Territori i Medi Ambient

Tipus de document
:   Edicte

Notificació de l'acord de la Comissió Territorial d'Urbanisme de Castelló de 5 de juny de 2013, relatiu a l'execució de sentència en relació amb la modificació puntual número 5 del Pla especial de protecció del centre històric de Segorbe. [2013/6298]  
La Comissió Territorial d'Urbanisme de Castelló, en sessió de 5 de juny de 2013, va adoptar l'acord següent:  
«Vist l'expedient relatiu a l'execució de sentència en relació amb la modificació puntual número 5 del Pla especial de protecció del centre històric de Segorbe, i de conformitat amb els antecedents següents:  
  
1. La Comissió Territorial d'Urbanisme de Castelló, en la sessió de 26 d'octubre de 2009, va aprovar definitivament la modificació número 5 del Pla especial de protecció del centre històric de Segorbe, i així mateix va quedar incorporada en el catàleg de patrimoni la fitxa 16E relativa al retaule de la Mare de Déu de la Cova Santa. L'acord d'aprovació es va publicar en el Diari Oficial de la Comunitat Valenciana de 27 de gener de 2010.  
2. L'objecte de la modificació puntual esmentada era el següent:  
- Recuperació de l'aqüeducte, amb la demolició de diverses edificacions annexes que impedixen la visió des dels espais públics d'eixe element de l'arquitectura civil gòtica.  
- Recuperació de l'entorn de la torre de la catedral amb la demolició d'una edificació annexa.  
- Millora de l'accés al nucli històric pel carrer de Castellnovo, amb la demolició d'una edificació.  
- Canvi d'ús dotacional administrativoinstitucional (PAD) de xarxa primària de dos edificacions que donen al número 17 de la plaça de la Cova Santa i número 2 del carrer del General Calvo Lucía de 68 m² i 83 m².  
3. Contra l'aprovació de la modificació puntual es va interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana per Francisco Pérez Ardit. Va correspondre al recurs el número 30/2010 i se seguí el procediment ordinari número 1/000030/2010-I. D'estes determinacions de l'expressada modificació puntual, el demandant recorre únicament la relativa a la qualificació com a equipament administrativoinstitucional de l'edificació, de la qual aquell és titular, que dóna al número 17 de la plaça de la Cova Santa.  
  
4. La secció primera de la Sala Contenciosa Administrativa del Tribunal Superior de Justícia de la Comunitat Valenciana va dictar sentència amb data 28 de febrer de 2013 (sentència 228). La part dispositiva de la sentència va ser la següent:  
«1. Estimar el recurs contenciós administratiu número 30/2010, deduït per Francisco Pérez Ardit davant de l'acord de la Comissió Territorial d'Urbanisme de Castelló de 26 d'octubre de 2009, pel qual es va disposar aprovar definitivament la modificació número 5 del Pla especial de protecció del centre històric de Segorbe.  
2. Declarar nul l'acord impugnat, quant al canvi a ús dotacional administrativoinstitucional (PAD) de xarxa primària de l'edificació que dóna al número 17 de la plaça de la Cova Santa de Segorbe».  
Contra esta sentència no s'ha interposat recurs de cassació davant del Tribunal Suprem i, per tant, és ferma.  
5. El 7 de maig de 2013 ha entrat en la Comissió Territorial d'Urbanisme de Castelló l'escrit de 2 de maig de 2013 del Tribunal Superior de Justícia de la Comunitat Valenciana pel qual es remet la sentència esmentada «perquè es porte a pur i degut efecte el que acorda».  
  
Fonaments de dret   
1. L'article 118 de la Constitució i els articles 17.2 de la Llei Orgànica 6/1985, d'1 de juliol, del Poder judicial, i 103.2 de la Llei 29/1998, de 13 de juliol, reguladora de la Jurisdicció Contenciosa Administrativa (d'ara en avant, LJCA), establixen l'obligatorietat del compliment de les sentències i la resta de resolucions fermes dictades pels Tribunals de Justícia. Les presents actuacions administratives tenen com a fonament legal el que respecte a l'execució de sentències s'establix en els articles 103 i següents de la LJCA.  
L'escrit del Tribunal Superior de Justícia de la Comunitat Valenciana de 2 de maig de 2013 exigix «que es porte a efecte pur i degut el que s'ha acordat».  
La dispositiva de la sentència que ha de complir-se i executar-se diu el següent:  
«1. Estimar el recurs contenciós administratiu número 30/2010, deduït per Francisco Pérez Ardit davant de l'acord de la Comissió Territorial d'Urbanisme de Castelló de 26 d'octubre de 2009, pel qual es va disposar aprovar definitivament la modificació número 5 del Pla especial de protecció del centre històric de Segorbe.  
2. Declarar nul l'acord impugnat, quant al canvi a ús dotacional administrativoinstitucional (PAD) de xarxa primària de l'edificació que dóna al número 17 de la plaça de la Cova Santa de Segorbe».  
  
Ja que la sentència declara la nul·litat d'un determinat apartat inclòs en la modificació puntual número 5, i ja que els instruments de planejament urbanístic tenen el caràcter de disposició general, segurament el Tribunal hauria pogut fer ús d'allò que s'assenyala en l'article 107.2 de l'LJCA, segons el qual «si la sentència anul·la totalment o parcialment una disposició general [?] el secretari de l'òrgan judicial ordenarà la seua publicació en diari oficial en el termini de deu dies comptadors des de la fermesa de la sentència». Esta publicació ha de posar-se en relació amb el que establix l'article 72.2 de la LJCA, segons el qual «les sentències fermes que anul·len una disposició general tindran efecte general des del dia en què es publique la seua part dispositiva i els preceptes anul·lats en el mateix periòdic oficial en què ho haja sigut la disposició anul·lada».  
No obstant això, en este cas el Tribunal no ha enviat directament a publicar la sentència ferma anul·lativa de part de la modificació puntual número 5 en el Diari Oficial de la Comunitat Valenciana, sinó que ha ordenat a la Comissió Territorial d'Urbanisme que procedisca al compliment de la sentència.  
Tenint en compte el contingut de la dispositiva de la sentència, així com les disposicions dels articles esmentats de l'LJCA, en este cas l'actuació de la Comissió Territorial d'Urbanisme ha de limitar-se a declarar que es complix la sentència i a publicar en el Diari Oficial de la Comunitat Valenciana que l'apartat de la modificació puntual número 5 del Pla especial de protecció del centre històric de Segorbe que es referix al canvi a ús dotacional administrativoinstitucional (PAD) de xarxa primària de l'edificació que dóna al número 17 de la plaça de la Cova Santa de Segorbe ha sigut anul·lat pel Tribunal i queda, per tant, nul i sense efecte.  
2. La Comissió Territorial d'Urbanisme de Castelló va ser l'òrgan administratiu que va aprovar definitivament la modificació número 5 del Pla especial de protecció del centre històric de Segorbe. Per això, la Comissió Territorial d'Urbanisme és també l'òrgan competent per a acordar l'execució sol·licitada pel Tribunal.  
En virtut de tot això, la Comissió Territorial d'Urbanisme de Castelló acorda:  
  
Primer  
Executar la sentència ferma dictada per la secció primera de la Sala Contenciosa Administrativa del Tribunal Superior de Justícia de la Comunitat Valenciana amb data 28 de febrer de 2013 (Sentència 228 / recurs contenciós administratiu número 30/2010) i, per tant, declarar, d'acord amb allò que s'ordena en la sentència, nul i sense efecte l'apartat de la modificació número 5 del Pla especial de protecció del centre històric de Segorbe que es referix al canvi d'ús dotacional administrativoinstitucional (PAD) de xarxa primària de l'edificació que dóna al número 17 de la plaça de la Cova Santa de Segorbe.  
  
Segon  
Publicar este acord en el Diari Oficial de la Comunitat Valenciana».  
  
  
Castelló de la Plana, 5 de juny de 2013.- El secretari de la Comissió Territorial d'Urbanisme: Fernando Renau Faubell.